
Alternatív hidrogén termelő módszerek vizsgálata alga-baktérium kultúrákban

TARTALMI ÖSSZEFOGLALÓ
Napjainkban a fosszilis energiahordozók véges mivoltából eredően feltétlenül szükséges az alternatív energiaforrások előállításának kutatása, új technológiai folyamatok fejlesztése. A növekvő népesség miatt az emberiség számára egyre inkább szükséges a megújuló energiaforrások megteremtése, anélkül hogy a környezetet nagy mértékben károsítanánk. Az egyik legalkalmasabb környezetkímélő energiahordozóként a hidrogénre tekintünk, ezen belül a - mikrobiális úton előállított - biohidrogénre. A biohidrogén előállítására több útvonalat is ismerünk, közülük legismertebb a fényben történő fermentáció (direkt fotolízis, indirekt fotolízis) és a fényt nem igénylő sötét fermentáció.
Az algák és bizonyos baktériumok hidrogéntermelési útvonalainak legjelentősebb előnye, hogy a CO_2-ot, mint a legnagyobb mennyiségben előforduló globális felmelegedést okozó gázt képesek megkötni és felhasználni elkülönített sejtalkotóikban, emellett az energetikai iparban jelentős szerepet játszó hidrogén és környezetünk szempontjából jelentős oxigén termelésére is képesek [Mi-Sun et al. 2006]. Az általunk vizsgált mikroorganizmusok mindegyike rendelkezik hidrogenáz enzimmel, mely a hidrogén fejlesztés központi fehérjéje.
Kutatásom célja a tiszta Chlamydomonas törzsek és kevert Chlamydomonas – E. coli HypF kultúrák biohidrogén termelésének vizsgálata kén-megvonás és sötét fermentáció során. Az eddigi kutatásoktól eltérően, melyek a tiszta alga és tiszta baktérium kultúrák metabolikus útvonalait vizsgálták, mi az alga-baktérium kevert kultúrák hidrogéntermelését viszonyítottuk a tiszta tenyészetek hozamához. A két hidrogéntermelő módszer tanulmányozása mellett, a hidrogén termelés útvonalának jobb megértése céljából a DCMU fotoszintetikus gátlószer hatását is vizsgálatuk a hidrogéntermelésre nézve. Eredményeink bemutatják, hogy a megfelelő baktérium és alga törzsek társításával, valamint a megfelelő módszer alkalmazásával, kiemelkedő hidrogén hozamot érhetünk el, mely a jövő energetikai iparában számos módon hasznosulhat. 



